**Ninsoare liniștită**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rară, moale fulguire

A-nceput de dimineață

Astupând o nesfârșire

Și băltoace prinse-n gheață.

Câtă liniște-n ninsoare!

Fulgii parcă n-au vreo grabă

Și timizi de depărtare

Se opresc fără de treabă.

Li se leagănă avântul

Ce-ar dori să îi ridice,

În smerenie că vântul

Ține hățurile fricii.

Înghețatele cadouri

Pentru cugetul cuminte

Ale stelelor ecouri

Născătoare de cuvinte.

Încântările căderii

Ce ne-nfricoșează traiul

Îi dă inimii să spere

Minunat cât este raiul.

Unde-i pace și odihnă,

Unde jale nu-i, tristețe...

Ninge, ninge, ninge tihnă...

Ninge, ninge frumusețe...

Victor Bragagiu